Rafael Mouzo

Rafael Xosé Mouzo Lago, nado en Corcubión o 17 de decembro de 1946, é un político galego.

 Traxectoria 
Aos 32 anos foi elixido alcalde do concello de Corcubión por primeira vez polo Partido do Traballo de Galicia (Federación de Partido del Trabajo de España) PTE, nas primeiras eleccións democráticas despois da ditadura franquista. Nun primeiro momento empatou a 5 concelleiros coa UCD de Ramón Pais Romero, pero tendo máis votos, fronte a 1 edil de Unidade Galega. Trala anulación dos resultados electorais por parte da Audiencia Territorial, tras un recurso dos centristas, as eleccións repetíronse en outubro, sen a concorrencia de UCD, logrando 8 concelleiros fronte a 3 de Unidade Galega. Posteriormente pasou a formar parte do BNG, á fronte do cal revalidou a alcaldía con maioría absoluta nas municipais de 1983. Nas seguintes eleccións de 1987, 1991, 1995 e 1999 revalidou novamente a alcaldía con maioría absoluta.

Nas eleccións municipais de 2003 foi superado polos independentes de AVIC e perdeu a alcaldía en favor deste grupo. Nas municipais de 2007, cos independentes integrados no PSdeG, recuperou a alcaldía grazas a un pacto coa única concelleira do Partido Popular no concello. Este pacto contradicía a doutrina xeral dos nacionalistas para os pactos (que no caso de Corcubión esixía facilitar o accceso do PSdeG á alcaldía, o cal o había superado en votos), e polo tanto foi formalmente suspendido de militancia no BNG,O proceso de expulsión dos edís rebeldes do Son, Muros e Corcubión entra na recta final. La Voz de Galicia, 22 de setembro  de 2007 aínda que na práctica seguiu sinalando a pertenza a ese partido. A partir do conflito entre socialistas e nacionalistas pola presidencia da FEGAMP, o proceso de expulsión foi anulado. O 31 de marzo de 2008 presentou a súa renuncia como alcalde e concelleiro. O motivo da dimisión debeuse a "motivos persoais de saúde". O 4 de abril de 2008 fíxose efectiva a renuncia á alcaldía nun pleno extraordinario da Corporación municipal de Corcubión.

A nivel profesional desenvolveu a súa carreira como mestre de inglés de educación primaria, dando clases principalmente no colexio José Carrera de Corcubión.

 Notas 

 Véxase tamén 
 Outros artigos 
 Eleccións municipais en Corcubión

Categoría:Alcaldes de Galicia polo BNG
Categoría:Alcaldes de Galicia durante a democracia
Categoría:Alcaldes de Corcubión
Categoría:Nados en Corcubión
Categoría:Nados en 1946
Categoría:Personalidades de Galicia sen imaxes